Lothar de Maizière

Lothar de Maizière (sündinud 2. märtsil 1940 Nordhausenis) on saksa jurist ja endine Saksa poliitik.

Lothar de Maizière lõpetas Ida-Berliinis gümnaasiumi 1958. aastal. Juba 1956. aastal oli ta astunud Saksa DV Kristlik-Demokraatlikku Liitu. 1959–1964 õppis ta Ida-Berliini Hans Eisleri Muusikakõrgkoolis vioolat. 1969. aastal pidi ta haigestumise tõttu muusikaga tegelemise lõpetama. Aastatel 1969–1975 õppis ta kaugõppes Berliini Humboldti Ülikoolis õigusteadust. Alates 1976. aastast töötas Lothar de Maizière Ida-Berliinis advokaadina, alates 1987. aastast oli ta Ida-Berliini advokatuuri aseesimees. Advokaadina tegeles ta põhiliselt majandus- ja maksuküsimusi puudutavate kohtuasjadega. 

1989. aasta novembris valiti ta Saksa DV Kristlik-Demokraatliku Liidu esimeheks. Sellesse ametisse jäi ta kuni 1990. aastani. 1989. aasta novembrist alates oli ta Saksa DV Ministrite Nõukogus kirikuküsimuste minister. Lothar de Maizière juhtimisel saavutas Saksa DV Kristlik- Demokraatlik Liit 1990. aasta märtsis valimisvõidu.Lothar de Maizière : Biografie whoswho.de

1990. aasta 12. aprillist kuni 2. oktoobrini oli Lothar de Maizière Saksa DV peaminister.Countries Ga-Gi : Germany rulers.org Ta oli esimene ja viimane demokraatlikult valitud Saksa DV peaminister. Pärast Saksa DV välisministri Markus Meckeli tagasiastumist oli ta 1990. aasta 20. augustist kuni 2. oktoobrini ka Saksa DV välisminister.German Democratic Republic : Ministries, political parties, etc. rulers.org

1990. aasta oktoobrist kuni 11. septembrini 1991 oli Lothar de Maizière Saksamaa Liidupäeva liige ja eriülesannetega minister. 1990. aasta detsembris tuli avalikuks, et Lothar de Maizière oli olnud Stasi mitteametlik kaastööline, mida ta ise eitas. 17. detsembril 1990 avaldas ta soovi kõigist ametitest tagasi astuda. Kuni 1991. aasta veebruarini oli ta puhkusel. 1991. aasta septembris astus ta kõigist poliitilistest ametitest tagasi. Seejärel on ta töötanud advokaadina.Lothar de Maizière : geb. 2. März 1940 Nordhausen Chronik der Wende

Viited

Kategooria:Saksamaa juristid
Kategooria:Saksamaa poliitikud
Kategooria:Saksa DV valitsusjuhid
Kategooria:Saksa DV välisministrid
Kategooria:Berliini Humboldti Ülikooli vilistlased
Kategooria:Sündinud 1940